Den 9. august 2017

Til Trafik-, Bygge- og Boligstyrelsen

**Høringssvar vedrørende udkast til bekendtgørelse om Pulje til investeringer i kollektiv bustrafik**

Brancheforeningen Dansk Kollektiv Trafik (DKT) og DI Transport har modtaget ovennævnte udkast til bekendtgørelse og har på den baggrund følgende bemærkninger.

DI Transport har fået COWI til at regne på de samfundsøkonomiske omkostninger og gevinster, hvis passagererne fravælger busser og tog og i stedet tager bilen. Analysen viser, at der er god økonomi i at sørge for, at den kollektive trafik er en attraktiv transportform i dagligdagen.

DKT og DI Transport bakker op om, at der skal ske en vedholdende indsats for at gøre den kollektive trafik attraktiv. Det betyder også, at der bør igangsættes initiativer, som løbende udvikler og forbedrer bustrafikken og sammenhængen til de øvrige transportformer.

Når der afsættes en pulje til støtte af projekter, er det vigtigt, at kriterier for udvælgelsesproceduren på forhånd er kendte for ansøgerne. Det er ligeledes relevant, at der allerede fra start er defineret en ramme for evaluering i de endelige afrapporteringer af projekterne. Der er behov for viden om effekterne af de igangsatte projekter for at kunne investere offentlige midler endnu bedre i fremtiden.

I udkastet til bekendtgørelsen lægges der op til, at kun offentlige myndigheder, trafikselskaber og offentligt ejede selskaber kan stå som ansvarlige for en ansøgning til puljen til investeringer i kollektiv bustrafik. Private operatører og foreninger er derfor ikke ansøgningsberettiget i det nuværende udkast. Private operatører og foreninger har også en interesse i og vilje til at sikre attraktiv bustrafik og innovation indenfor sektoren. Derfor foreslår vi, at teksten ændres, således at disse aktører også har mulighed for at søge puljen på lige fod med de øvrige.

Dette høringssvar er afgivet på vegne af Brancheforeningen Dansk Kollektiv Trafik og DI Transport.

Med venlig hilsen

Lise Bjørg Pedersen

Sekretariatsleder for Brancheforeningen Dansk Kollektiv Trafik/DI Transport